અમદાવાદનો સમતોલ વિકાસ કરવાને બદલે જાણે-અજાણ્યે મ્યુનિ. સત્તાધીશો દ્વારા પૂર્વ અને પશ્ચિમનો ભેદભાવ થઇ રહ્યો છે. પશ્ચિમ અમદાવાદ તરફ શાસકોની અમી દ્રષ્ટિ વિશેષ રહી છે. જ્યારે પૂર્વ અમદાવાદ પ્રત્યે ઉપેક્ષા દાખવામાં આવી રહી છે. આવા આક્ષેપો નાગરિકો જ નથી કરતા ભાજપના કોર્પોરેટરો પણ કરે છે. તાજેતરમાં મ્યુનિ. કમિશનરના ડ્રાફટ બજેટમાં પશ્ચિમના ઇન્કમટેકસ અને અંજલિ ચાર રસ્તા ખાતે બ્રિજના બે કામ મુકાયાં, પરંતુ આ બાબતથી ભાજપમાં ભડકો પેદા થયો છે. ભાજપના કોર્પોરેટરો તો લેખિતમાં ઉચ્ચ હોદ્દેદારોને પૂર્વ વિસ્તારમાં બ્રિજ પ્રોજેકટ કેમ મૂકતા નથી? તેવો ધારદાર પ્રશ્ન પૂછી રહ્યા છે. પણ હોદ્દેદારો નિરૂત્તર છે! સાબરમતી નદીનાં વહેણથી શહેર બે ભાગમાં વહેંચાઇ ગયું છે તે તો જાણે કે પ્રકૃતિની કરામત છે, પરંતુ શહેરીજનો પ્રત્યે વહાલાં-દવલાંની નીતિ રાખનારા શાસકોની કરામત સ્વપક્ષના કોર્પોરેટરોને જ દઝાડી રહી છે. ભાજપ જેવા શિસ્તબદ્ધ ગણાતા પક્ષ માટે આ બાબત ગંભીર છે. શું પક્ષના ખાનપુર-ગાંધીનગરના સર્વેસર્વા શહેરને સર્વાંગી વિકાસ આપી શકશે ખરા? કે પછી બસ વાતો જ કરાશે?